Diari Oficial de la Generalitat Valenciana


Sumari del DOGV 2759, del 30-05-1996 (1996/838348)

RESOLUCIÓ de 8 de maig de 1996, de les Direccions Generals d'Ordenació i Innovació Educativa i Política Lingüística i de Centres Docents, per la qual es dicten instruccions per a l'admissió de l'alumnat i es regulen determinats aspectes de l'organització dels Cicles Formatius de Formació Professional Específica de Grau Mitjà i Grau Superior per al curs 1996-97.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2759

Data del DOGV
:   30-05-1996

Secció del DOGV
:   ALTRES DISPOSICIONS

Número del document
:   1996/838348


Data del document
:   08-05-1996

Organisme emissor
:   Conselleria de Cultura, Educació i Ciència

Tipus de document
:   Resolució

RESOLUCIó de 8 de maig de 1996, de les Direccions Generals d'Ordenació i Innovació Educativa i Política Lingüística i de Centres Docents, per la qual es dicten instruccions per a l'admissió de l'alumnat i es regulen determinats aspectes de l'organització dels Cicles Formatius de Formació Professional Específica de Grau Mitjà i Grau Superior per al curs 1996-97.   
La Llei Orgànica 1/1990, de 3 d'octubre, d'Ordenació General del Sistema Educatiu, estableix que la formació professional, en l'àmbit del sistema educatiu, té com a finalitat la preparació dels alumnes per a l'activitat en un camp professional i la seua capacitació per a l'exercici qualificat de les distintes professions proporcionant-los una formació polivalent que els permeta adaptar-se a les modificacions laborals que puguen produir-se al llarg de la seua vida.  
El Reial Decret 676/1993, de 7 de maig, estableix l'estructura comuna de l'ordenació acadèmica dels títols professionals i dels seus ensenyaments mínims corresponents.  
Una vegada fixades per l'esmentat Reial Decret les directrius generals per a l'ordenació dels títols, el Govern, després de consultar a les Comunitats Autònomes, estableix cadascun dels títols de formació professional, fixant els seus ensenyaments mínims respectius i determinant els diversos aspectes de l'ordenació acadèmica relatius als ensenyaments professionals que, sense perjudici de les competències atribuïdes a les Administracions Educatives en l'establiment del currículum d'aquests ensenyaments, garantisquen una formació bàsica comuna a tots els alumnes.  
A partir del curs 1994-95, en diversos centres de la Comunitat Valenciana, es varen implantar alguns d'aquests Cicles de Formació Professional Específica de grau mitjà i grau superior, anticipant-se al calendari d'implantació definitiva previst per a aquests nous ensenyaments.  
El Decret 186/94, de 13 de setembre, del Govern Valencià, regula l'admissió d'alumnat als centres docents no universitaris mantinguts amb fons públics i exclou explícitament del seu àmbit d'aplicació la Formació Professional de Grau Superior, segons estableix la disposició addicional segona.  
L'esmentat Decret i l'Ordre de 7 de febrer de 1995 de la Conselleria d'Educació i Ciència que el desenvolupa, inclouen en el seu àmbit d'aplicació el procés d'admissió d'alumnes de cicles formatius de grau mitjà. No obstant això, cal completar l'establert pel que fa als esmentats ensenyaments i dictar, de forma específica, les oportunes instruccions aplicables, tant a aquests ensenyaments com als de grau superior, atesa la seua especificitat i que aquests suposen una anticipació en la seua implantació quant al previst en el Reial Decret 986/1991, amb les modificacions introduïdes pels Reials Decrets 535/1993 i 1487/1994 pels quals s'estableix el calendari d'aplicació de la nova ordenació del sistema educatiu.  
Per això, per a assegurar la correcta organització i funcionament dels centres que imparteixen Cicles Formatius, aquestes Direccions Generals, fent ús de les competències atribuïdes en l'article 76 de la Llei 5/83, de 30 de desembre, de Govern Valencià, han considerat oportú dictar les instruccions següents:  
1. Constitució dels grups   
1.1. Nombre de grups  
Com a norma general, per a valorar adequadament les implicacions d'aquesta implantació anticipada, els centres autoritzats organitzaran un únic grup per cicle.  
No obstant això, per a organitzar més d'un grup caldrà l'autorització expressa del director territorial, després de l'informe de la Unitat d'Inspecció Educativa, que haurà de considerar, entre altres aspectes, la demanda educativa de la zona d'influència del centre, l'oferta general del centre, l'oferta de la zona, la disponibilitat del professorat i les possibilitats del teixit empresarial. L'autorització se sol·licitarà abans del 10 de juliol i serà resolta en un termini màxim de 10 dies.  
1.2. Nombre d'alumnes per grup  
- Els grups seran de 30 alumnes com a màxim.  
- Excepcionalment en els cicles formatius de grau superior Desenvolupament d'aplicacions informàtiques i Administració de Sistemes Informàtics de la família professional d'Administració i Informàtica de Gestió, els grups seran de 20 alumnes.  
També de manera excepcional, en el cicle formatiu de grau superior Anatomia Patològica i Citologia de la família professional de Sanitat, els grups seran de 25 alumnes.  
- En cap cas no es deixaran places lliures si existiren sol·licituds que complesquen els requisits d'accés.  
- No s'autoritzarà, com a norma general, cap grup amb menys de 20 alumnes (aquest nombre mínim d'alumnes serà de 15 en els casos excepcionals mencionats anteriorment). No obstant això, en els casos en què no es puga arribar a aquestes xifres, per falta de sol·licitants o perquè aquests no hagen superat la prova d'accés, l'autorització definitiva la donarà, després de l'informe de la Inspecció Educativa, en funció dels criteris indicats anteriorment, el director territorial corresponent.   
2. Condicions d'accés  
2.1. Condicions d'accés directe  
Els requisits acadèmics necessaris per a tenir accés directe són:  
- Per a cicles de grau mitjà:  
a) Graduats en Secundària Obligatòria.  
b) Alumnes amb 2n de BUP aprovat.  
c) Titulats de Formació Professional de primer grau.  
- Per a cicles de grau superior:  
a) Titulats de Batxillerat LOGSE.  
b) Titulats de Batxillerat Experimental   
c)Alumnes amb el COU superat.  
d)Titulats de Formació Professional de segon grau.  
Els criteris, per ordre de prioritat, per a l'admissió d'alumnes d'accés directe a cicles formatius de grau superior, per al curs 1996/97, són els assenyalats en l'annex A.  
2.2. Condicions d'accés mitjançant prova  
Tots els alumnes que no complesquen els requisits d'accés directe al cicle hi podran accedir després de la superació d'una prova sempre que tinguen fets:  
- 17 anys abans del 31 de desembre d'enguany, per als cicles de grau mitjà.  
- 20 anys abans de la realització de la prova d'accés, per als cicles de grau superior.  
3. Procés de matriculació  
3.1. Inscripció  
- Juny, del 17 al 28, ambdós inclosos.  
- Setembre, del 2 al 13, ambdós inclosos.  
3.2. Vacants   
Les vacants oferides es repartiran d'acord amb els criteris següents:  
1.El 80% de les places es cobrirà mitjançant accés directe, d'acord amb les condicions que estableix el punt 2.1.  
2. El 20% de les places restants serà cobert pels sol·licitants que hagen superat les proves d'accés. Aquestes places seran assignades d'acord amb la qualificació que s'hi obtinga.   
3.En els dos casos anteriors, les places seran acumulables en els dos sentits.  
3.3 Solxlicituds  
Els aspirants ompliran el full d'inscripció segons el model que figura en l'annex B.  
3.4 Admissió  
En cada centre es constituirà una comissió de selecció integrada pel director, que hi actuarà com a president, i els professors tutors dels cicles formatius que s'impartisquen en el centre.  
En els casos en què en el moment d'actuar la comissió no estiguen elegits els tutors, la comissió estarà formada pels membres de l'equip directiu del centre.  
- Si el nombre de sol·licituds d'accés directe és igual o inferior al de places oferides, la comissió farà pública la llista d'admesos en el mateix centre.  
- Si hi ha més sol·licitants d'accés directe que places oferides, s'elaborarà una llista seguint els criteris de prioritat establerts en l'annex A.  
La llista d'admesos s'ordenarà respectant les prioritats d'accés establertes en el punt 2.1 i dins de cada grup, en funció de l'expedient acadèmic.  
Els sol·licitants que no hagen obtingut plaça figuraran en una llista de no admesos, ordenats segons la puntuació obtinguda. Aquesta llista tindrà, a tots els efectes, la consideració de llista d'espera.  
3.5. Proves d'accés  
3.5.1. Finalitzat el procés d'inscripció, es farà pública una llista en què figuraran els sol·licitants que han de realitzar la prova d'accés, la qual se celebrarà el 16 de setembre per a l'accés a cicles formatius de grau mitjà i el 17 de setembre per a l'accés a cicles formatius de grau superior.  
La prova serà realitzada en tots els centres de la Comunitat Valenciana el mateix dia i a la mateixa hora, per a cada un dels nivells.  
3.5.2. Es constituirà en cada província una comissió de coordinació formada per:  
- Un inspector d'educació, designat pel director territorial.  
- Un assessor tècnic de l'àrea de Formació Professional, proposat per la Direcció General d'Ordenació i Innovació Educativa i Política Lingüística.  
- Un professor-tutor de cicle, nomenat pel director territorial.  
Les seues funcions seran:  
- Trametre les proves a cada centre.  
- Supervisar la realització de les proves.  
- Atendre les consultes respecte al tema que realitzen els centres.  
La Direcció General d'Ordenació i Innovació Educativa i Política Lingüística convocarà les tres comissions de coordinació provincials a una reunió conjunta per a presentar les diferents proves d'accés.  
Els centres rebran, amb temps suficient, les normes per a la realització i l'avaluació de les proves.  
3.5.3 En cada centre s'establirà una comissió avaluadora, composta per:  
- El director, que la presidirà.  
- Dos professors dels departaments o seminaris relacionats amb les matèries de les proves.  
- Els tutors dels cicles d'aqueix centre, que actuaran com a secretaris.  
Aquesta comissió tindrà les funcions següents:  
- Organització i realització de la prova.  
- Correcció i qualificació.  
- Formalització de l'acta.  
Per a la qualificació de la prova, s'utilitzarà una escala de puntuacions que oscil·larà entre 0 i 10 punts, i es considerarà apte una qualificació igual o superior a cinc.  
L'acta d'avaluació es confeccionarà segons el model que figura en l'annex C. Quan la qualificació global siga d'apte es farà constar en l'esmentada acta la puntuació numèrica.  
La comissió avaluadora enviarà una còpia de les actes d'avaluació de cada cicle formatiu a les direccions territorials corresponents en el termini màxim de set dies des de l'acabament de les proves, i farà pública la llista d'alumnes aprovats, i si s'escau admesos o en espera.   
El secretari de la comissió avaluadora expedirà un certificat als alumnes que hagen superat la prova d'accés, segons el model que figura en l'annex D.  
Aquest certificat serà vàlid perquè els alumnes que no hagen obtingut plaça puguen sol·licitar l'accés en convocatòries posteriors. En aquest cas, la qualificació global expressada en aquest serà baremada, junt a les qualificacions dels alumnes que resulten aptes en la convocatòria corresponent, per a assignar les vacants reservades per a l'accés mitjançant prova.  
3.6. Matriculació  
Els alumnes inscrits i admesos en el període de juny que tinguen accés directe, formalitzaran la matrícula del 15 al 19 de juliol. Si no ho fan, hauran de repetir la inscripció al setembre, i sometre's de nou al procés de baremació, si encara volen cursar el cicle formatiu.  
Les vacants produïdes pels alumnes que, estant admesos al juny, no formalitzen la matrícula del 15 al 19 de juliol, seran cobertes pels alumnes en llista d'espera, que es matricularan del 22 al 26 de juliol.   
Si al juny el nombre d'alumnes inscrits amb accés directe, en cada cicle formatiu, és inferior a 20, el centre no podrà obrir període de matrícula al juliol, i caldrà posposar-la al mes de setembre, després de la realització de les proves d'accés.  
El segon període de formalització de matrícula s'obrirà del 23 al 27 de setembre després de la realització de les proves d'accés als cicles formatius, i la publicació d'admesos si fa al cas.   
4. Consideracions finals  
1) Per a totes aquelles qüestions relatives a ordenació acadèmica i organització de l'activitat docent no regulades en aquesta resolució, i mentre no es dispose d'una normativa específica, caldrà atenir-se, en tot allò que siga d'aplicació, al que estableix l'Ordre de 29 de juny de 1992, de la Conselleria de Cultura, Educació i Ciència sobre organització i funcionament dels centres docents.  
2) Els directors dels centres vetlaran pel compl iment d'aquestes instruccions i adoptaran les mesures necessàries perquè el seu contingut siga conegut pels membres del consell escolar i del claustre de professors, per les associacions de pares d'alumnes i per les associacions d'alumnes.  
3) La Inspecció Educativa vetlarà pel compliment del que disposa aquesta Resolució.  
València, 8 de maig de 1996.- El director general de Ordenación e Innovación Educativa i Política Lingüística: Alejandro BaÑares Vázquez.   
La directora general de Centres Docents: Concha Gómez OcaÑa  
- Directors territorials d'Educació  
- Caps dels Serveis d'Inspecció Educativa  
- Subdirectors Territorials d'Educació   
- Cap del Servei d'Avaluació i Inspecció Educativa  
- Directores i directors dels centres de Batxillerat i de Formació Professional.